Else Christie Kielland

Else Christie Kielland (født i Bergen 20. oktober 1903, død 25. september 1993 i Oslo) var en norsk maler, tekstilkunstner, kunstteoretiker og statsstipendiat.


== Liv og virke ==


=== Bakgrunn ===
Hun ble født i Bergen som datter av professor, arkitekt Jens Zetlitz Monrad Kielland (1866–1926) og Anna M. C. Christie (1869–1948). Moren var av slekten Christie. Familien flyttet til Trondheim da hun var åtte, og til Oslo da hun var 14 år gammel. Hun tok artium i 1922, studerte ved Statens håndverks- og kunstindustriskole 1922–1923 og ved Kunstakademiet 1923–27. Hun mottok korrektur fra Harriet Backer 1923–32, som hun hadde kjent siden tenårene. 
Hun studerte en kort periode i Paris i 1934, og var elev av Georg Jacobsen 1935-38. 


=== Karriere ===
Hun debuterte med separatutstilling på Kunstnernes Hus, Oslo i 1929, og deltok på Høstutstillingen første gang i 1930.
Et gjennomgående motiv i Kiellands virke som kunstner og kunstteoretiker er en søken etter bærende prinsipper og formell lovmessighet. De tre bøkene geometry in … art, som har fellestittelen Depth and Movement, er et resultat av dette arbeidet. Kielland mener å finne et gjennomgående mønster av geometrisk lovmessighet fra egyptisk kunst, via gresk kunst og frem til norrøn kunst i førkristen tid og tidlig middelalder. 
Som utøvende kunstner arbeidet hun både med billedvev og med maleri. Hennes viktigste tema som maler var de store vidsyn over dramatiske landskaper, med mennesker som små maur under naturens velde. Hun har malt fra Bergen, Jølster, Røldal, Valdres og Svalbard. Hennes delvis abstrakte portretter av Fartein Valen (1934) og David Monrad Johansen (1948) er nevneverdige; det samme er tre selvportretter fra 1929, 1933 og 1940, og en trilogi bilder på Universitetet i Bergen: Balders død, Årle i old da ørnane gol, Tid er med å ride rødnande braut (1933-1975). 
Blant hennes vevnader må nevnes Til minne om dem som gav sitt liv på havet (1962, Bergen Sjøfartsmuseum) og trilogien Riket og mennene (1967, Utenriksdepartementet). Det siste består av motivene Riket og mennene, Skjebnen, Fisken dras opp av havet. 
Kielland var statsstipendiat fra 1972, og mottok Oslo bys kulturpris 1981. Hun er representert i de fleste norske kunstmuseer.
Hun var ugift; og søster av arkitekt Jacob Christie Kielland.  Moren var av slekten Christie.


== Referanser ==


== Litteratur ==
«Intensjon og stil i malerkunsten». I: Kunst og kultur 1939
«Nordisk billedvev fra Ørlandet: Hannah Ryggen». I: Kunst og kultur 1939
The human figure : The development from the Egyptian to the Greek way of presenting it in paintings, drawings and relief. Aschehoug, 1947
Mosebekk, Olav. Tegninger. Med forord av Else Christie Kielland. Trondheim, 1947
Geometry in Greek art : studied in the light of Egyptian methods. Dreyer, 1948
Harriet Backer : 1845-1932. Aschehoug, 1953 (390 s.)
Geometry in Egyptian art. London, 1955
«Hannah Ryggen på Venezia-biennalen». I: Kunst og kultur, 1964
Harriet Backer. Stenersen, 1971 (27 s.)
Stave churches and Viking ships studied in the light of Egyptian-Greek methods. Dreyer, 1981 ISBN 82-09-01872-8
Geometry in Greek art : studied in the light of Egyptian methods. Dreyer, 1984 ISBN 82-09-01873-6
Geometry in Egyptian art. Dreyer, 1987 ISBN 82-09-10441-1
Koefoed, Holger. «Om dybde og bevegelse, et møte med Else Christie Kielland». I: Vi ser på kunst, nr 1, 1985
Brigitte Næsse. «Else Christie Kielland» I: Norsk kunstnerleksikon, bd 2. 1983